Maturske majice są natpisom preplašile direktore u Valjevu

„Šta će nam diploma kad je nema ni Toma“, natpis je koji su učenici pojedinih škola u Valjevu želeli da odštampaju kao matursku majicu. Ideju koja je potekla od jednog odeljenja učenika Prve osnovne škole osujetila je uprava škole, na čelu sa direktorkom Milevom Mojić, koja zvaničnu izjavu ovim povodom nije želela da da.

Foto: Wikipedia

U Valjevu već nekoliko godina unazad maturanti štampaju raznobojne majice sa sloganima koji su uglavnom svojstveni dešavanjima u razredima ili nose poruku generacije. Ipak, poslednjih dana pojedina valjevska deca viđaju se u takvim majicama na ulici, a na pitanja iz koje su škole, uglavnom lažno odgovaraju. U strahu da bi mogli ostati bez mature ili biti kažnjeni na samom kraju školske godine deca nisu sagovornici na ovu temu. Organizaciju, prikupljanje novca pa i samo osmišljavanje slogana rade odeljenske zajednice, nezavisno od škole. Običaj je da se tako odštampane majice nose poslednje nedelje u školu.

Sporne majice sada se ipak u Valjevu sporadično mogu videti na ulici, i dok prolaznici pokazuju prstom, niko se zapravo ne pita šta su to deca htela da poruče ovakvim natpisom. Možda da je dozvoljeno legalno štampanje ovih majica, poruka bi ipak bila upućena na jedan drugačiji način i Ministarstvu prosvete koje je najodgovornije za stanje u srpskom obrazovanju. Ako u Valjevu možete da kupite svaku diplomu, ako nam direktori imaju kupljene diplome, zašto se deci ne dozvoljava da nose majice na kojima između redova piše da im takve diplome nisu potrebne?

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se